﻿၂ ယီဟၫ့ 2 John 1

1 ၦၥၭၡါယၧၩယီၩ, ယစံၭ ကဆါမုၪ လၧဆၧရွံန့ဝ့ၫ ဒဲအဖိၪအလံၩ လၧယအဲၪဝ့ၫလဖၪ လၧဆၧမွဲဆၧတီၩ အဖၧၩ့တၭ, အ့ၪမွဲ န့ၫယၧၩ လကၭလၧၩ့, ၦလၧအၥ့ၪယၫ ဆၧမွဲဆၧတီၩ ကိၭဂၩဒ့ၭဆ့. 2 လၧဆၧမွဲဆၧတီၩ အကၠီၩ့ လၧအအီၪဝ့ၫ လၧပဖၧၩ့တၭ, မိအီၪလၧပၥိၭ လၩ့ဆိၩလၩ့ကၠၪလီၫ. 3 မွဲဆၧအခိးအတၩ ဆၧယၫ့ၥုၪ့ယၫ့ၥၭ, ဆၧဘၪလိၬအိၭလိၬ လၧဖါယွၩ, ဒဲလၧဖါ အဖိၪခွၫ ကဆါ ယ့ၫၡူၬဎရံၬ, လၧဆၧမွဲဆၧတီၩ, ဒဲဆၧအဲၪဆၧကွံၩနီၪ အီၪလၧနၥံၪ အၥိၭဆံၭ. 4 လၧယ ဒၪဘၪ နဖိၪနလံၩ လ့ၩဆၧ လၧဆၧမွဲဆၧတီၩ အဖၧၩ့, ဘဲၫပဒိၭန့ ဆၧမၪလူၬ လၧဖါ အၥိၭနီၪ, ယၥၭထိၬ ဒိၪမၬလီၫ. 5 တၭ ဘိၩ့နဲၪ့ယီၩ ကဆါမုၪဧ့, ယအၪ့ကံၩ့အၪ့ယၫနၧၩ, လမွဲဘၪ ဘဲၫယကွ့ၭ ဆၧမၪလူၬအၥၫ့ အၥိၭ, အ့ၪမွဲ ဆၧလၧပန့ဘၪ လၧအထံၭ လၧအၥၫ့ နီၪ, လၧပဘၪအဲၪလိၬကွံၩလိၬ ပၥၭလီၫ. 6 တၭ ဆၧယီၩမွဲ ဆၧအဲၪဆၧကွံၩ လၧပလ့ၩဆၧ ဘဲၫအဆၧမၪလူၬ အၥိၭနီၪလီၫ. ဆၧမၪလူၬနီၪမွဲ ဆၧယီၩ, လၧနၥံၪကြၨၭလ့ၩ လၧအဖၧၩ့, ဘဲၫနၥံၪ နါဂၧၫ့ လၧထံၭ လၧအၥၫ့ အၥိၭနီၪလီၫ. 7 အဂဲးဘဲၫယီၩ ၦအၪ့လီၫဆၧလဖၪ အၪဂၩ လ့ၩဝံၩ့ဝၩ့ လၧဂၪ့ခိၪချိၫ့, လၧအလအုၩ့လၩ့ဘၪ ယ့ၫၡူၬဎရံၬ ဂဲၫလၧဆၧဖံၭဆၧယၪ အဖၧၩ့တၭ, အယီၩမွဲ ၦအၪ့လီၫဆၧ ဒဲၦထၫ့ဒုၪဒၩ ဎရံၬလီၫ. 8 ဆၧလၧပမၩဆၧလဖၪနီၪ, ဘဲၫၥိၭ အထီးလၩ့မါ လဂ့ၩ, ဘဲၫၥိၭ ပမိန့ဘၪ ဆၧအခိးအတၩ ထီးအဎွ့ၩတၭ, ယိထီးလၩ့ နၥံၪအၥၭဆံၭ. 9 ကယဲ ၦလၧအမၩမၪဆၧ, ဒဲလအီၪဂုးခၧၫ့ဘၪ လၧဎရံၬ အဆၧၥီၪ့ဆၧၥၫ့ အဖၧၩ့ လဂၩလါလါ နီၪ, မွဲအအီၪလၧယွၩအ့ၬ. ၦလၧအအီၪဂုးခၧၫ့ဝ့ၫ လၧဎရံၬ အဆၧၥီၪ့ဆၧၥၫ့ အဖၧၩ့နီၪ, မွဲအအီၪဝ့ၫ လၧဖါ ဒဲဖိၪခွၫ လီၫ. 10 ၦလဂၩဂၩ အ့ၪဂဲၫ လၧနၥံၪ အအီၪတၭ, လဂဲၫဆိၬဘၪ ဆၧၥီၪ့ဆၧၥၫ့ယီၩ တၭ, ထီးထိးဆၧၫ့ အဝ့ၫဒၪ လၧဂံၪ့ဖၧၩ့ လဂ့ၩ. ဆၧၡူၪဆၧမုၬမွဲ အအီၪလၧအဝ့ၫဆံၭ, နီၪ, ထီးစံၭ လဂ့ၩ. 11 အဂဲးဘဲၫယီၩ ၦလၧအစံၭဝ့ၫ ဆၧၡူၪဆၧမုၬမွဲ အအီၪ လၧအဝ့ၫဆံၭ, နီၪ, ဘၪဆဲၫ့ လၧအဝ့ၫ အဆၧမၩအၧၩ့လီၫ. 12 ဆၧကွ့ၭန့ နၥံၪအီၪ အၪမံၩ့တၭ, ဆၧမိကွ့ၭန့ဘၪယၥၭ လၧစၭခီၫ ဒဲၥံထံၫ မွဲအ့ၬ. အ့ၪမွဲ ယယိလါ လၧယမိလ့ၩဘၪ လၧနအီၪတၭ, ချဲၩ့ၡီၩ့လိၬပၥၭ မ့ၬခီၫမ့ၬ ဘဲၫၥိၭ ပဆၧၥုၪ့ထိၬၥၭထိၬ မိလၧၫ့ထၪ့ဎွ့ၩထၪ့ဝ့ၫ လီၫ. 13 ထၧၫ့ဖုဝဲမုၪ လၧဆၧရွံန့ဝ့ၫ အဖိၪအလံၩနီၪ ချဲၩ့ဒုၪ့နၧၩ လီၫ. [အၩမံၩ့.]